b'\n_START_ARTICLE_\nEvakuacija\n_START_PARAGRAPH_\nEvakuacija\xc2\xa0\xe2\x80\x93 skubus gyventoj\xc5\xb3 i\xc5\xa1keldinimas i\xc5\xa1 patalpos ar vietov\xc4\x97s, kur \xc4\xafvyko ar gali \xc4\xafvykti \xc5\xbemoni\xc5\xb3 sveikatai ir gyvybei pavojingi rei\xc5\xa1kiniai.\n_START_SECTION_\nVykdymas\n_START_PARAGRAPH_\nEvakuacija gali b\xc5\xabti nedidelio masto (evakuojamas pastatas, gyvenamasis rajonas) ir masin\xc4\x97 (evakuojamas miestas, regionas)._NEWLINE_Pastatai, kuriuose susirenka daug \xc5\xbemoni\xc5\xb3 (mokyklos, gamyklos, prekybos centrai, restoranai, teatrai ir kt.) paprastai privalo tur\xc4\x97ti evakuacijos planus ir atsarginius, prie\xc5\xa1gaisrinius i\xc5\xa1\xc4\x97jimus. Kartais yra rengiamos evakuacijos simuliacijos (ypa\xc4\x8d pramonin\xc4\x97se \xc4\xafmon\xc4\x97se), norint realiai \xc4\xafsitikinti kaip veikia evakuacijos planai. Keleivin\xc4\x97se transporto priemon\xc4\x97se (l\xc4\x97ktuvuose, traukiniuose, autobusuose) gali b\xc5\xabti \xc4\xafrengtos atsargin\xc4\x97s durys arba i\xc5\xa1dau\xc5\xbeiami langai. Laiv\xc5\xb3 evakuacijai skirtos gelb\xc4\x97jimosi liemen\xc4\x97s, pripu\xc4\x8diamos valtys ir kt._NEWLINE_Masini\xc5\xb3 evakuacij\xc5\xb3 valdymas yra sud\xc4\x97tingas darbas, atliekamas speciali\xc5\xb3 valstybini\xc5\xb3 institucij\xc5\xb3 (prie\xc5\xa1gaisrin\xc4\x97s apsaugos, kariuomen\xc4\x97s, policijos). Dalyje valstybi\xc5\xb3 evakuacija b\xc5\xabna priverstin\xc4\x97, kitur nenorintys palikti savo nam\xc5\xb3 paliekami. \xc4\xae masin\xc4\x97s evakuacijos plan\xc4\x85 \xc4\xafeina gyventoj\xc5\xb3 informavimo priemon\xc4\x97s, evakuacijos keliai, transportavimas, sl\xc4\x97ptuvi\xc5\xb3 \xc4\xafrengimas ir kt. Vietov\xc4\x97s, kur nelaimi\xc5\xb3 tikimyb\xc4\x97 didesn\xc4\x97 (prie atomini\xc5\xb3 elektrini\xc5\xb3, stambi\xc5\xb3 pramonini\xc5\xb3 gamykl\xc5\xb3, dideli\xc5\xb3 u\xc5\xbetvank\xc5\xb3, ugnikalni\xc5\xb3 pap\xc4\x97d\xc4\x97se ir kt.) da\xc5\xbenai turi papildom\xc5\xb3 evakuacini\xc5\xb3 priemoni\xc5\xb3: sustiprint\xc4\x85 persp\xc4\x97jimo signal\xc5\xb3 sistem\xc4\x85, specialius evakuacinius kelius, gyventojams gali b\xc5\xabti suteiktos asmenin\xc4\x97s apsaugos priemon\xc4\x97s, evakuacijos schemos ir kt. Evakuacijos metu, jei yra galimyb\xc4\x97, \xc5\xbemon\xc4\x97s raginami pasiimti asmens dokumentus, finansines vertybes, naminius gyv\xc5\xabnus, maisto ir vandens kelioms dienoms.'